מרי טוד לינקולן

מרי אן טוד לינקולן (באנגלית: Mary Ann Todd Lincoln, נהגה: מרי אן טוד לִינְקֵן; 13 בדצמבר 1818 – 16 ביולי 1882) הייתה הגברת הראשונה של ארצות הברית בעת כהונתו של בעלה אברהם לינקולן כנשיא ארצות הברית בין השנים 1861–1865.

טוד נולדה בלקסינגטון שבקנטקי לרוברט סמית' טוד (Robert Smith Tod) ואליזבת פארקר (Elizabeth Parker). בהיותה בת עשרים עברה להתגורר עם אחותה אליזבת במדינת אילינוי. אליזבת הכירה לה את עורך הדין הצעיר אברהם לינקולן והם נישאו ב-4 בנובמבר 1842.

לזוג לינקולן נולדו ארבעה ילדים:
רוברט טוד לינקולן: נולד בספרינגפילד שבאילינוי ב-1 באוגוסט 1843 – נפטר במנצ'סטר שבוורמונט ב-26 ביולי 1926.
אדוארד (אדי) בייקר לינקולן: נולד בספרינגפילד ב-10 במרץ 1846 – נפטר בספרינגפילד ב-1 בפברואר 1850.
ויליאם (וילי) וולאס לינקולן: נולד בספרינגפילד ב-21 בדצמבר 1850 – נפטר בוושינגטון הבירה ב-20 בפברואר 1862.
תומאס (תד) לינקולן: נולד בספרינגפילד ב-4 באפריל 1853 – נפטר בשיקגו שבאילינוי ב-16 ביולי 1871.

מרי טוד סבלה מדיכאונות במשך כל חייה, שהחלו לאחר מות שני ילדיה הצעירים, ונמשכו לסירוגין. יחסיה עם בעלה סבלו עליות ומורדות.

מרי טוד הייתה בעלת השכלה רחבה והתעניינה בפוליטיקה. היא הייתה ידועה בעקשנותה מחד וברגשנותה מאידך, ועל כן הייתה בעלת התנהגות לא רציונלית לעיתים, והייתה מאוד לא פופולרית בקרב החברה הגבוהה בוושינגטון.

עיתוני התקופה לעגו למרי טוד בשל שיפוץ שערכה בבית הלבן (שלא שופץ מאז 1813) וטענו שהיא מבזבזת את כספי הציבור בעת מלחמה. במהלך מלחמת האזרחים אף פורסמו שמועות שהיא מרגלת מטעם הקונפדרציה (מאחר שחלק מקרוביה שירתו בצבא הקונפדרציה). אגדה אורבנית מספרת שכאשר לינקולן שמע את השמועות הופיע בפני הוועדה לבדיקת ההתנהגות בעת מלחמה במפתיע והעיד לנאמנותה של אשתו.

לאחר רצח בעלה באפריל 1865 נכנסה מרי טוד לדיכאון כרוני. עוד קודם לכן הייתה שרויה במצב רוח דיכאוני בשל מות ילדיה.

מרי לינקולן הפכה היורשת של רכושו של לינקולן, ובנה רוברט התנגד לבזבזנותה, ועל מנת שלא תמשיך בניהול הירושה אישפז אותה בבית חולים לחולי נפש בבאטוויה שבאילינוי בשנת 1875, אולם היא שוחררה שלושה חודשים מאוחר יותר. הוא גם אסף ושרף את כל מכתביה.

מרי טוד לא סלחה לבנה על אשפוזה וסירבה לדבר איתו כל שארית חייה. היא נפטרה בבית אחותה אליזבת שבספרינגפילד, ב-16 ביולי 1882, בגיל 63. היא נקברה בקרבת בעלה באנדרטת קבר לינקולן שבעיר.

לקריאה נוספת

 Jean H. Baker, Mary Todd Lincoln: a Biography, Norton, 1987 

 Mark E. Neely, Jr., The Insanity File: the Case of Mary Todd Lincoln, Southern Illinois University Press, 1993 
 Betty Boyd Caroli, First Ladies, Oxford University Press, 1995 
 Jason Emerson, The Madness of Mary Lincoln, Southern Illinois University Press, 2007 
 W.A. Evans, Mrs. Abraham Lincoln: a Study of her Personality and her Influence on Lincoln, Southern Illinois University Press, 2010 
 Kenneth J. Winkle, Abraham and Mary Lincoln, Southern Illinois University Press, 2011 
 Myra Helmer Pritchard, The Dark Days of Abraham Lincoln's Widow, as Revealed by her Own Letters, Southern Illinois University Press, 2011 
 Frank J. Williams (ed.), Michael Burkhimer (ed.), The Mary Lincoln Enigma: Historians on America's Most Controversial First Lady, Southern Illinois University Press, 2012 
 Jason Emerson, Mary Lincoln's Insanity Case: a Documentary History, University of Illinois Press, 2012 
 Stacy Pratt McDermott, Mary Lincoln: Southern Girl, Northern Woman, Routledge, 2015 
 Ruth Painter Randall, Mary Lincoln: Biography of a Marriage, Pickle Partners Publishing, 2016 
 Jason Emerson, Mary Lincoln for the Ages, Southern Illinois University Press, 2019

קישורים חיצוניים

 ביוגרפיה באתר הבית הלבן.
 ביוגרפיה באתר הספרייה של הגברות הראשונות
 ביתה של מרי טוד לינקולן - אתר שירות הפארקים הלאומיים של ארצות הברית
 ביתה של מרי טוד לינקולן - אתר רשמי.
 מרי טוד לינקולן - אתר מחקר
 מאמר על מרי טוד לינקולן בעיתון "הארפרז ויקלי" משנת 1862.
 קורות חייה של מרי טוד לינקולן
 מרי טוד לינקולן בבית הלבן
 
 

הגברות הראשונות של ארצות הברית
אמריקאיות שנולדו ב-1818
אמריקאים שנולדו ב-1818
אמריקאיות שנפטרו ב-1882
אמריקאים שנפטרו ב-1882
אברהם לינקולן